Video: Roerende Kersfeesadvertensie uiters gewildSkermskoot uit die video ŉ Nuwe Kersfeesadvertensie van die groot supermarkgroep Sainsbury’s in Engeland, in samewerking met die Koninklike Britse Legioen, is in minder as 14 dae reeds meer as 12 miljoen keer op YouTube gekyk. Die advertensie is gebaseer op ware gebeure. Die bykans vier minuut lange advertensie is gebaseer op die skietstilstand in 1914 toe Britse en Duitse troepe mekaar in niemandsland ontmoet, hul wapens neergelê en Kersfees saam gevier het. Hulle het ook bietjie voetbal gespeel. Die advertensie wys hoe “Stille Nag” in twee tale gesing word en sneeu wat rondom die soldate val voordat ŉ oomblik van vrede geskep word. AP berig egter minstens 240 klagtes is reeds by die Gesagsliggaam vir Reklamestandaarde teen die advertensie ingedien, aangesien oorlog as die agtergrondskets vir ŉ kommersiële maatskappy gebruik word. Die sjokoladestafie in die advertensie is oral by Sainsbury’s te koop en alle wins gaan aan die Koninklike Britse Legioen geskenk word.